google/wiki40b huggingface dataset:
Tagasipöördumine Eestisse

Elukoha registreerimine rahvastikuregistris

Kõigepealt peaks tagasipöörduja registreerima elukoha rahvastikuregistris. See on oluline näiteks selleks, et saada lapsele lasteaia- või koolikoht, taotleda sotsiaaltoetusi jne. Kohalik omavalitsus osutab suurema osa avalikest teenustest. Teenuste osutamise aluseks on isiku elukoht rahvastikuregistri andmete põhjal. Kohalik omavalitsus kontrollib, kas isik elab Eestis ja selles omavalitsuses, kus ta teenuseid soovib tarbida.

Ravikindlustus ja perearstiteenused

Perearstiteenuste ja ravikindlustuse osas on samuti oluline rahvastikuregistri kanne. Perearsti nimistusse registreerumine toimub kirjaliku avalduse alusel, mille peab patsient esitama perearstile.

Haridus

Lasteaia- ja koolikoha leidmisel toetab inimesi kohalik omavalitsus, täpsemalt elukohajärgne valla- või linnavalitsus. Kohalik omavalitsus peab seaduse kohaselt tagama kõikidele lastele lasteaia- ja koolikoha. Vanemad, kelle laps on alustanud kooliteed välismaal ja on seetõttu ebapiisava eesti keele oskuse või üldteadmistega (tingitud koolisüsteemide erinevusest), et saavutada põhikooli ja gümnaasiumi riiklikus õppekavas määratletud õpitulemusi saavad kohalikus omavalitsuses taotleda, et kool koostaks nende lapsele individuaalse õppekava. Riik toetab vajadusel eesti keele õpet 10% ulatuses.

Töö

Tööalaste valikute tegemisel ja endale sobiva töökoha leidmisel on abiks Eesti Töötukassa.

Juhiluba ja sõiduki registreerimine

Teise riigi registritunnustega sõiduvahend tuleb Maanteeametis Eestisse ümber registreerida. Enne registrisse kandmist tuleb sõidukil läbida tehnonõuetele vastavuse kontroll. Isikud, kelle juhiluba on väljastatud välisriigis, peavad tutvuma kohalike nõuetega, kuigi enamiku riikide juhiload kehtivad sellele märgitud kehtivusajani. Pärast seda vahetatakse juhiluba samaväärse Eesti juhiloa vastu ilma eksamiteta.
Šarūnas Jasikevičius

Koondisekarjäär

1998. aasta MM-il Kreekas sattus Leedu ühte alagruppi koos USA-ga. Pärast avavooru, mille mõlemad kindlalt võitsid, kohtusid nad omavahel ja Leedu suutis 84:82 võita. Järgnes 66:62 võit Brasiilia üle. Kuid vahegrupis läks halvasti: Leedu kaotas 61:71 Austraaliale ja 80:86 Hispaaniale, võites üksnes Argentinat 84:75. Veerandfinaalis tuli Venemaalt vastu võtta kindel 67:82 kaotus, edasi kaotati Itaaliale 71:76 ja üksnes 7. koha mängus suudeti võita Argentina 77:76.
2000. aasta suveolümpiamängudel Sydneys sattus Leedu ühte alagruppi koos USA-ga, kes võitis kõik mängud. Kõige tõhusamat vastupanu suuris talle osutada just Leedu, kes kaotas 9 punktiga. Kuid kohe avavoorus kaotas Leedu väga korvidevaeses mängus 48:50 ka Itaaliale ja jäi alagrupis kolmandaks. Veerandfinaalis võitis Leedu Jugoslaavia 76:63 ja sattus poolfinaalis taas USA-ga vastamisi. Leedu juhtis USA vastu tükk aega, kuid pidi lõpuks 83:85 alla vanduma. Pronksimängus alistati kindlalt 89:71 korraldajad Austraaliast.
2003. aasta EM-il Rootsis alistas Leedu avamängus Läti kõigest 92:91. Mõlemad ülejäänud alagrupimängud Läti kaotas, aga Leedu alistas väga kindlalt nii Iisraeli kui Saksamaa. Veerandfinaalis alistas Leedu 98:82 Serbia ja Montenegro, poolfinaalis olümpiahõbeda Prantsusmaa 74:70 ja finaalis Hispaania 93:84. See oli Leedule kolmas EM-kuld (eelmised tulid 1937 ja 1939). Turniiri sümboolsesse koondisse valiti Leedust Šarūnas Jasikevičius ja Saulius Štombergas.
2004. aasta suveolümpiamängudel Ateenas sattus Leedu taas USA-ga ühte alagruppi, aga seekord oli USA märksa nõrgem ning sai alagrupis kaks kaotust, esimese avavoorus Puerto Ricolt 73:92 ja teise 4. voorus Leedult 90:94. Leedu võitis alagrupi täisedu ja parima korvide vahega, kuigi kõik mängud kaotanud Angolat võideti avavoorus üksnes 78:73. Veerandfinaalis löödi kindlalt 95:75 Hiinat, aga siis kaotati poolfinaalis Itaaliale 91:100 ja pronksimängus ka USA-le 96:104.
2005. aasta EM-il Serbias ja Montenegros, kus Leedu tuli 5. kohale, Jasikevičius ei osalenud.
2007. aasta EM-il Hispaanias läbis Leedu alagrupi täiseduga, võites kaks vastast kindlalt ja alagrupivõitjat otsustavas mängus Saksamaa 84:80. Ta võitis ka kõik vahegrupi mängud ja lõpetas parima korvide vahega, kuigi võitis Itaaliat ainult 79:74. Veerandfinaalis osutas Horvaatia aga väga tugevat vastupanu ja Leedu võitis 74:72. Poolfinaalis kaotas Leedu Venemaale 74:86. Pronksimängus suudeti olümpiapääset otsustavas mängus jagu saada Kreekast 78:69. Jasikevičius oli turniiri parim resultatiivsete söötude andja (5,6 mängus).
Ta oli Leedu lipukandja 2008. aasta suveolümpiamängude avatseremoonial Pekingis.
Pekingi olümpial võitis Leedu 4 esimest alagrupimängu. Viimases, mitte midagi otsustavas mängus kaotati Austraaliale 75:106. Veerandfinaalis võitis Leedu hävitavalt 94:68 Hiinat, aga siis kaotas Hispaaniale 86:91 ja pronksimängus ka Argentinale 75:87. Jasikevičius oli kogu turniiri parim resultatiivsete söötude andja (5,3 mängus).

Isiklikku

Šarūnas Jasikevičius on 1,92 m pikk ja kaalub 88 kg.
Ta oli 2006–2008 abielus Iisraeli modelli ja Miss Worldi võitja Linor Abargiliga.
Regjeringskvartalet

Regjeringskvartalet (norra keeles:Valitsuskvartal) on hoonetekompleks Norra pealinna Oslo kesklinnas, kus asuvad mitmed Norra valitsuse hooned.
Eesti Erastamisagentuur

Eesti Erastamisagentuur (lühend EEA; inglise Estonian Privatisation Agency) oli Eesti valitsusasutus, mis korraldas riigivara erastamist. EEA tegutses 1993–2001. Pärast EEA tegevuse lõpetamist läksid pooleli olnud asjad Majandusministeeriumi kätte.
EEA moodustati Riigivaraameti ja Erastamisettevõtte ühendamisel nende kahe õigusjärglasena ja EEA moodustamise aluseks oli "Erastamisseadus".

EEA tegevus

EEA tegevuse vältel (1991–2001) laekus riigile umbes 12 miljardit krooni, millest erastamisväärtpabereid (EVP-sid) umbes 7 miljardit krooni. EEA korraldas 40 ettevõtte aktsiate avalikku müüki, millest laekus 2,3 miljardit EVP-d.
Nordic Association for Semiotic Studies

Nordic Association for Semiotic Studies on Põhja-Euroopa maade semiootikute akadeemiline ühing.
Selts on asutatud aastal 1987. Ühing haarab ka Eestit. Seltsi esimene president oli Dinda Gorlée. Seltsi praegune president on alates 2011. aastast Luis Bruni, enne teda Göran Sonesson.
Suurbritannia Salanõukogu

Suurbritannia salanõukogu (Privy Council of the United Kingdom; täisnimega Tema Majesteedi Auväärseim Salanõukogu, inglise keeles Her Majesty's Most Honourable Privy Council) on Suurbritannia monarhi ametlik nõunike kogu. Enamik selle liikmeist on kogenud poliitikud, kes kuuluvad (või on kuulunud) Briti parlamendi Alam- või Ülemkotta.
Ajaloolise Inglismaa salanõukogu järeltulijana oli salanõukogu mõjuvõimas institutsioon, kuid selle poliitilisi otsuseid langetab tänapäeval üksnes üks selle komiteedest, Suurbritannia valitsuskabinet. Formaalselt nõustab nõukogu suverääni kuningliku prerogatiivi kasutamisel ning koos annavad nad (niḿe all Queen in Council) välja täidesaatvaid akte (Orders in Council). Salanõukogul endal on delegeeritud voli anda välja käske (Orders of Council), mis peamiselt reguleerivad mõningaid riiklikke institutsioone. Samuti nõustab salanõukogu suverääni kuninglike hartade väljaandmisel, mis annavad organisatsioonidele eristaatuse ning omavalitsustele linna või borough' staatuse.
Kuninganna ja salanõukogu koos kannavad ka mõningaid kohtulikke funktsioone, ehkki praktikas tegeleb juhtumite ärakuulamise ja otsuselangetamisega üksnes salanõukogu kohtukomitee (Judicial Committee of the Privy Council). Kohtukomitee koosneb kõrgematest kohtumetnikest, kes on määratud salanõunikeks: Ühendkuningriigi ülemkohtu kohtunikud, Inglismaa ja Walesi apellatsioonikohtu kohtunikud, Põhja-Iirimaa apellatsioonikohtu kohtunikud, Šotimaa kõrgeima tsiviilkohtu Inner House of the Court of Session kohtunikud, ja teiste Briti Rahvaste Ühenduse liikmesmaade kohtunikud. Varem oli salanõukogu kogu Briti impeeriumi (mitte Ühendkuningriigi) kõrgeim apellatsioonikohus ning see jätkab apellatsioonide vastuvõttu Briti Krooni sõltkondadelt, ülemereterritooriumitelt ja realt Briti Rahvaste Ühenduse liikmesmaadelt.
Maoorikeelne Vikipeedia

Maoorikeelne Vikipeedia (maoori keeles Wikipedia Māori) on Vikipeedia maoorikeelne versioon.
Maoorikeelne Vikipeedia sai alguse 2003. aasta novembris.
Seal on 7150 artiklit, millega see on artiklite arvult 159. keeleversioon.
69% maoorikeelse Vikipeedia artiklitest on bottide loodud.
Ants Ander

Ants Ander (sündinud 14. mail 1931 Taeveres Viljandimaal) on Eesti teatri- ja filminäitleja.
Ta on mänginud peamiselt Vanemuises ja telelavastustes. Lõpetanud Tallinna Draamateatri õppestuudio 1955, töötas 1956–1961 Rakvere teatris. 1979. aastal pälvis aunimetuse Eesti NSV teeneline kunstnik.
Anneli Ohvril

Anneli Ohvril (sündinud 14. augustil 1972 Tartus) on eesti turundusekspert, keskkonna- ja sotsiaalprojektide eestvedaja ning koolitaja.
Tuntumad tema osalusel algatatud projektid on "Teeme ära!", "Teeme ära – maailmakoristus", "Minu Eesti" mõttetalgud, "Killerkott tapab", "Lase inimene üle tee", "Prügihunt ja Superjänes", Toidupanga avakampaania, SOS Lasteküla Sõprade Klubi.
Anneli Ohvril on Eesti Ettevõtlike Noortekoja ehk JCI Estonia senaator ja JCI Go koja asutaja ning JCI Estonia president 2011. aastal.
2012. aastal valiti Anneli Ohvril koos Vanemuise teatrijuhi Paavo Nõgese ja TTÜ Innovatsiooni ja rahvusvahelistumise prorektori Alar Kolgiga silmapaistvateks noorteks eestlasteks.
Edward Windsor, lord Downpatrick

Edward Windsor, lord Downpatrick (Edward Edmund Maximilian George Windsor) (s. 2. detsembril 1988) on St. Andrews'i krahvi ja krahvinna ainus poeg. Tema isa on Kenti krahvi ja krahvinna vanem poeg. Tal on ka kaks nooremat õde: leedi Marina-Charlotte Windsor ja leedi Amelia Windsor.
Lord Downpatrick on oma isa järel Kenti krahvkonna pärija ning selle tõttu kannab lord Downpatricku tiitlit.
Oma vanaema eeskuju järgides liitus Edward 2003. aastal katoliku kirikuga ning eemaldati seetõttu troonipärilusjärjestusest. Kuna ka Edwardi ema on katoliiklane, ei kuulu ka tema isa troonipärilusjärjestusse.
Valvik

Valvik (Leucobryum) on perekond samblaid kaksikhambaliste sugukonnas.
Sellesse perekonda kuulub maailmas umbes 150 liiki, enamik neist on levinud troopikas.
Eestis kasvab üks liik – harilik valvik (Leucobryum glaucum).
Heinar Tedrema

Heinar Tedrema (9. aprill 1934 Tartu – 2. aprill 2008 Tartu) oli eesti meditsiinipedagoog, aastatel 1978–2000 Tartu Meditsiinikooli direktor.
Tedrema sündis Tartu linnas, kuid kasvas üles Rannu vallas. Aastast 1943 õppis ta Rannu Mittetäielikus Keskkoolis. 1955 jätkusid õpingud Vabariiklikus Tartu Meditsiinilises Keskkoolis sanitar-velskri erialal, mille ta lõpetas 1958. aastal. Samal aastal alustas Tedrema tööd Tartu linna sanitaarepidemioloogiajaamas, olles sanitaararsti abi.
Kõrghariduse omandamist alustas Tedrema 1964 Tartu Riikliku Ülikooli arstiteaduskonna kaugõppeosakonnas farmaatsia erialal ja lõpetas ülikooli 1970. aastal proviisori diplomiga.
Juba ülikooli ajal, 1969. aastal alustas ta kohakaasluse alusel tööd Tartu Meditsiinikoolis. Pärast ülikooli lõpetamist 1970 asus ta tööle põhikohaga, olles Meditsiinikooli hügieeniõpetaja. Lisaks õpetajatööle tegutses Tedrema ühiskondliku aktivistina, olles ühiskondlik töökaitse inspektor ja pidades loenguid ühingus Teadus.
4. augustil 1978 nimetati ta Tartu Meditsiinikooli direktoriks. Sellele ametikohale jäi ta kuni oma pensioneerumiseni 2000. aastal. Koolidirektorina oli tema teeneks õppetegevuse koondamine Nooruse tänav 9 asuvasse õppehoonesse. Samuti tegeles Heinar Tedrema meditsiinikooli ajaloo uurimisega ning tegi arhiivimaterjalide põhjal kindlaks aegade jooksul korduvalt nime ja õppevormi muutnud kooli rajamise aja (1811).
Sinusoid

Sinusoid on siinusfunktsiooni graafik, laineline lõputu kõverjoon.

Näited

Ilma edasiliikumiseta pöörlemisel joonistab ratta mis tahes punkt ruumis ringjoone, ajas sinusoidi. (Liikumise suund on näidatud alumisel joonisel)
Maa pöörlemisest ja ümber Päikese tiirlemisest tulenevalt on päeva pikkuse muutus aastas kirjeldatav sinusoidiga. Öö pikkus muutub vastasfaasis.
Konstantin Thomson

Konstantin Adolf Thomson (27. november/9. detsember 1865 Tallinn – 15. märts 1938 Hageri) oli Eestimaa vaimulik.
Tema isa oli rätsep Carl Thomson.
Lõpetas Tallinna kubermangugümnaasiumi aastal 1884. Õppis Tartu Ülikooli usuteaduskonnas 1885–1889, grad. stud. Korporatsioon Neobaltia liige alates 3/16. maist 1903.
Oli prooviaastal Kuusalu Laurentsiuse koguduses. Ordineeriti pastoriks 2. detsembril 1890.
Töötas 1890–1892 Tallinna Toompea Kaarli koguduse adjunktpastorina. 1892–1936 töötas Hageri Lambertuse koguduse õpetajana. Oli 1920–1935 Lääne-Harju praost. Vaimuliku ülemkohtu liikmena tegutses aastatel 1927–1936. Praost-emeritus aastast 1936.
Oli aastatel 1903–1919 ajalehe Ristirahwa Pühhapäwa Leht väljaandja ja vastutav toimetaja.

Isiklikku

Ta abiellus 27. detsembril 1890/8. jaanuaril 1891 Meta Wieckmanniga.
Tema poeg Helmut Thomson oli ka Hageri kirikuõpetaja. Poeg Waldemar Thomson oli Pärnu Nikolai koguduse õpetaja. Poeg Paul Thomson oli soo-uurija ja geoloog (Tartu Ülikooli geoloogia ja paleontoloogia dotsent). Tema väimees oli Harju-Madise koguduse õpetaja Otto Etzold. Tema õemees Friedrich Wilhelm Ederberg oli Kaarma ja Kambja koguduste õpetaja. Tema tütrepoeg Burchard Lieberg oli kirikuõpetaja Saksamaal Hesseni liidumaal, teine tütrepoeg Paul-Gerhard Hörschelmann on vaimulik Saksamaal.
Madude oru needus

"Madude oru needus" (vene: "Закля́тие доли́ны змей", poola: "Klątwa Doliny Węży") on Nõukogude Liidu ja Poola koostöös 1988. aastal valminud ulme- ja seiklusfilm.
Filmile kirjutas muusika Sven Grünberg.

Sisu

Prantsuse lendur Traven leiab 1950. aastate algul ühe sõjalise operatsiooni käigus Indohiinas budistlikust templist kalliskividega kaunistatud laeka ja viib selle Euroopasse kaasa. Kolmkümmend aastat hiljem tuleb ta koos poola orientalisti Jan Tarnasiga ekspeditsioonile Tuhande Mao orgu, kuhu juhatab laekast leitud kaart. Peatselt on nende kannul mustad jõud ja kurjad maod.
Krāslava

Ajalugu

Sealset linnamäge on esimest korda mainitud IX sajandil viikingite saagades (Dynasaiforgarðr). X sajandil kuulus see Polotski vürstiriiki, alludes Rahvałodile. Tema abikaasa Rogneda hüüdnime Garõslava järgi on asula ka oma nime saanud.
Hiljem kuulus Krāslava Jersikale alluvasse Lotigola maakonda, mis peale vürstiriigi alistumist ristisõdijatele läänistati Vissevaldele. Liivi sõja järel hakkas kuuluma Liivimaa hertsogkonda. Aastal 1626 hakkas kuuluma Lüdinghausen-Wolffide suguvõsale, kes muutsid asula jesuiitide misjonipunktiks ja lasid sinna ka ehitada puidust kiriku. Aastal 1729 sai Krāslavast alev. 
Poola jagamisel läks asula aastal 1772 Venemaa koosseisu, kus hakkas aastal 1902 kuuluma Vitebski kubermangu. Aastal 1791 ehitati välja Plateritele kuulunud Krāslava mõisa hoonetekompleks. Jaanuariülestõusu järel suleti seni linnas tegutsenud katoliku klooster. Aastal 1865 valmis linna läbiv Riia-Daugavpils-Viciebski raudtee.
7. jaanuaril 1920 vabastasid asula Poola väed. Linn aastast 1923. Pärast nõukogude võimu kehtestamist oli Krāslava rajooni keskus, jäädes selleks 2009. aastani. Aastal 1940 liideti linnaga Daugava vasakule kaldale jääv Priedaine.
Barsegh Kanahjan

Barsegh Kanahjan (armeenia keeles Բարսեղ Կանաչյան; 1885, Rodosto, Otomani impeerium – 1967, Beirut, Liibanon) oli Armeenia-Liibanoni helilooja ja dirigent.
Kanahjan lõi Armeenia hümni "Mer Hajrenikh" muusika. Samuti arranžeeris ta tuntud Armeenia hällilaulu "Oror im palas" ("Օրօր Իմ Բալաս"). Ta asutas İstanbulis puhkpilliorkestri "Gnar", mida ka dirigeeris, samuti koori "Gusan" ning samanimelise koori (1933–1961) Beirutis. Liibanoni president autasustas teda Riikliku Seedriordeniga Armeenia ja Liibanoni rahvaste suhete edendamise eest.
Leediküla mõis

Leediküla mõis (saksa keeles Lediküll) oli poolmõis Lääne-Nigula kihelkonnas Läänemaal. Nüüdisajal jääb kunagine mõis Lääne maakonda Lääne-Nigula valda.
Eesti-Jaapani suhted

Eesti-Jaapani suhted on kahepoolsed suhted Eesti ja Jaapani vahel.

Ajalugu

Jaapan tunnustas Eesti Vabariiki 6. märtsil 1919 de facto ja 26. jaanuaril 1921 tunnustas Antanti Ülemnõukogu (sh Jaapan) Eesti Vabariiki de iure. 8. märtsil 1921 tunnustas Jaapan Eesti Vabariiki de iure ka eraldi aktiga. 1921. aastal määrati Riiasse ajutine asjur, kes kattis ka Eestit. 1937. aastal akrediteeriti Riias resideeriv Jaapani saadik Shin Sakuma ka Tallinna.
Pärast Eesti Vabariigi taastamist 20. augustil 1991 andis Jaapanist saadetud erivolitustega suursaadik 6. septembril 1991 Tallinnas üle Jaapani valitsuse ametliku läkituse Eesti Vabariigi tunnustamise kohta. Kahe riigi vahelised diplomaatilised suhted taastati 10. oktoobril 1991.
Aastast 1992 tegutseb Tallinnas Eesti-Jaapani Assotsiatsioon.
24.–25. mail 2007 toimus Jaapani keisri Akihito ja keisrinna Michiko ametlik visiit Eestisse.

Kultuurisuhted

Kaido Höövelson ehk Baruto on esimene eestlane, kes pääses professionaalseks sumomaadlejaks Jaapanis. Püsiva põlvevigastuse tõttu pidi ta 11. septembril 2013 sumokarjäärist loobuma.
Jaapani vioolamängija Mari Adachi esines Pärnu muusikafestivalil.
Eesti Saku ja Jaapani Saku on alates 1. maist 2007 sõpruslinnad.

Diplomaatilised esindused

1. jaanuaril 1993 avati Jaapani Suursaatkond Tallinnas. 4. märtsil 1996 avati Eesti Suursaatkond Tokyos.
PolygonTeater

Ajalugu

Polygon Teater on "vahetu teatri" esindaja Peter Brooki terminites või "vaese teatri" Jerzy Grotowski järgi. Teatrikompanii Polygon on riiklikult doteerimata vabaühendus, mille majanduslikuks aluseks on fondide toetused ja eriprojektid ning isiklik panustamine. Aastal 2009 loodi teatri juurde teatrikool TeatriPolygon ja Stuudio. 2010. aastal alustas tegevust Polygoni Kursused. 2012. aastal alustas tööd esimene teatri süvaõppe klass Tallinna Ühisgümnaasiumis.

Olemus

Polygon edastab kaasaegset teatrimõtet ja lisaks vahetule teatrikunstile on toimimises ka ökonoomse-roheline printsiip. Tugevat emotsiooni ei pea looma ulatusliku finants- ja tooraine raiskamisega. Polygon peab oluliseks oma publikus ühiskonna erinevate kihtide sotsiaalset ja rahvuslikku integratsiooni. Polygoni laval jutustatakse kohalikku sündmust - nii kaasaegses kui klassikalises vormis kõikidele Eestis elavatele inimestele mõistetaval moel. Selleks, et eri kihte kõnetada ja seejärel sulandada, tuleb ühel või teisel moel rääkida neile arusaadavas keeles. PolygonTeatri visioon realiseerub läbi eri kunstisuundade avardamise ja ühendamise. Olulised mõisted Polygoni igapäevastes praktilistes tegevustes on austus, pühendumine, hoolivus kõige elava vastu. Uuskasutus. Kõik Polygoni lavakujundused, kostüümid ja rekvisiidid ehk lavastused tervikuna valmivad ressurssi – nii materiaalset kui ka mentaalset – raiskamata. Teater on püha koht. Teater on puhas koht - loeb Akt, tegu. Polygon otsib uuemaid ja puhtamaid (loe: olustikust vabamaid) vorme ja rakendusi laval. Lava mõiste ise kaotab siin tähenduse: igas oma uues loos leiab teater uue keskkonna, mis lisab tähendusi nii loole kui paigale endale. Enamasti ei ole selleks paigaks klassikaline teatrimaja.

Struktuur

Polygon Teatri laiendavaks haruks missioonipärases töös laste, noorte ja täiskasvanutega on Polygoni Teatrikool (kuni 2014 Teatrikool TeatriPolygon). Kool tegutseb Tallinnas, Tartus ja Haapsalus, samuti rahvusvaheliselt. Eesmärgiks ei ole vaid professionaalsete näitlejate kasvatamine, samavõrd soovitakse täisväärtuslikke ja avatud mõtlemisega tulevasi ühiskonnaliikmeid suunata. Koolidega kaasneb vabatahtliku töökogemuse kasvatus. Täiskasvanute isikuarengut pakub Polygoni Kursused. Vabatahtlikud koostöövormid Polygonis loovad uut põlvkonda, kes hindab kõrgelt teatrit, kultuuri ja kogukondlikku toimimist kui sotsiaalsest väärtust. Polygoni Teatrikooli partnerid on mitmed omavalitsused, üldharidus- ja kõrgkoolid Eestis, samuti toimub rahvusvaheline õpilasvahetus.

Inimesed

Polygon Teatri loomenõukogus mõtlevad täna kaasa Martin Algus, Eero Spriit, Karin Rask ja Tamur Tohver. Teatrikooli patrooniks oli kuni 2017. aastani Kalju Komissarov. Polygoni põhiliikmetena on tegevad Tamur Tohver (teatrijuht ja kunstiline juht), Kristel Treier (tegevjuht) ja Georgi Viies (levi ja teavitus, toetajad). Vabatahtlike kasutamine aitab luua Polygoni kogukonda, kes teatri tegevusi toetavad ja on siiani lisaks Eesti Kultuurkapitalile ka võimalikuks teinud sellise teatri eksisteerimise.
Akadeemiline kraad

Akadeemiline kraad (inglise academic degree) on bakalaureuse-, magistri- või doktorikraad, mille kõrgkool annab vastava kõrgharidusastme õppekava täitnud ja lõputöö kaitsnud või lõpueksami sooritanud isikule ning mida tõendab vastav lõpudokument.
Klara Hallik

Klara Hallik (aastani 1960 Klara Pantelejeva; sündinud 24. aprillil 1933 Vruda alevis, Leningradi oblastis) on eesti politoloog ja poliitik.
Ta lõpetas aastal 1948 Kaarepere 7-klassilise kooli ja aastal 1954 Tartu Õpetajate Instituudi. Aastal 1961 lõpetas ta Tallinna Pedagoogilise Instituudi. Aastal 1965 lõpetas ta aspirantuuri NLKP Keskkomitee juures asuvas Ühiskonnateaduste Akadeemias; samal aastal kaitses ta ajalookandidaadi väitekirja.
Ta oli aastatel 1952–1955 ELKNÜ Tartu linnakomitee osakonnajuhataja ja sekretär; aastatel 1955–1962 oli ta ELKNÜ Keskkomitee sekretär.
Ta osales 2001 Eesti sotsiaalteadlaste avalikus pöördumises "Kaks Eestit," milles tunti muret Eesti ühiskondlike arengute pärast.
Napoli sekstakord

Naapoli sekstakord on früügia helilaadist pärinev harmoonilise minoori või harmoonilise mažoori madaldatud II astme sekstakord.
Oli kasutusel juba 15. ja 16. sajandil Madalmaade koolkonna poolt, laialdasemalt aga 18. sajandil Napoli koolkonna heliloojate ooperiloomingus.
Eindhoven

Transport

Eindhoveni lennujaam (IATA: EIN, ICAO: EHEH) on suurim piirkondlik lennujaam Hollandis. Eindhoveni lennujaam on nii tsiviil- kui ka Hollandi õhujõudude lennuväli.

Sport

Linna jalgpalliklubi PSV Eindhoven mängib Hollandi kõrgliigas Eredivisies.
Adrian Frankovski

Adrian Antonovitš Frankovski (vene keeles Адриан Антонович Франковский; 1888 Lobatšiv, Kiievi kubermang – 3. veebruar 1942 Leningrad) oli vene tõlkija-polüglott, maailma kirjandusklassika arvukate tõlgete autor. Paistis silma tohutu eruditsiooniga Lääne-Euroopa kultuuri vallas. Marcel Prousti teoste venekeelse tõlkeväljaande algataja ja esimesi tõlkijaid. 
Frankovski suri Leningradi blokaadi ajal nälga.
Arnold Sakson

Isiklikku

Tema tütrepojad Sven Sakson ja Sten Sakson on samuti poksijad.
Masoni maakond (Illinois)

Ajalugu

Maakond moodustati 1841. aastal.
Riina Reinik

Riina Reinik (aastani 1931 Elfriede Wilhelmine Reinike, aastast 1931 Riina Hohmann, aastast 1942 Riina Lipp; 16. detsember 1908 Tallinn – 15. juuni 1990 Toronto) oli eesti näitleja ja lavastaja.
Ta õppis Mathilde Lüdig-Sinkeli ja J. Lepa juures laulmist ning Jevgenia Litvinova ja Galina Tšernjavskaja balletistuudiotes.
Ta mängis aastatel 1929–1931 Ugalas ja 1931–1944 Estonias.
Ta põgenes aastal 1944 Rootsi, ta osales Stockholmi eesti teatrite töös. Aastal 1950 asus ta Kanadasse, ta oli Montreali Eesti Teatri asutajaid. Aastast 1956 elas ta Torontos, ta tegutses Eesti Rahvusteatris Kanadas lavastaja ja näitlejana.

Isiklikku

Tema abikaasa oli teatritegelane Rudolf Lipp, nende tütar on kunstnik Tiina Lipp.
Puula

Puula "kiviseened"

Puula järve vaatamisväärsuste hulka kuuluvad seenekujulised kiviharuldused (soome keeles raukit), mis ilmusid nähtavale, kui 1854. aastal avatud Kissakoski kanali tõttu alanes järve pind ligi 2,5 m võrra. Soomes on selliseid pinnavorme ainult Puula ja selle lähijärve Suonne ääres, Kotka lähedal ja Ahvenamaal. Sarnaseid moodustisi esineb siiski mujalgi, näiteks Gotlandil.
Järvevesi on tuhandete aastate jooksul lihvinud need omapärased sambad porfüürsest granodioriidist, mis on graniidisarnane, kuid teralisem kivim.
Puula järves on siin-seal kokku umbes sadakond sellist moodustist. Mõni on nähtav otse järvelt, teiste leidmiseks tuleb kaldale minna. Kõige lihtsamini on nad ligipääsetavad Puula järve idapoolses saarestikus ja Väisälänsaare lääneküljel.
Tuntud on Puula kaitseala Alttarisaare seenekujuline Alttarikivi, mis on järvelt hästi näha, kui Soisalonselkä poole vaadata. Alttarikivi asukoha leiab Puula matkakaardilt.